정조 7년 · 목
因刑曹洪忠道殺獄案覆啓。敎以。瑞山郡殺獄罪人韓成寬獄事。實因明白。詞證俱備。更無可疑之端。而致死人哲萬。額角傷㾗。極其長濶。以至骨裂而穴深。決非因醉而觸石。則成寬推擠之說。可謂欲巧反拙。成寬之招。初以梁患爲說。而一洞旣無時氣。末乃出入爲證。而三隣皆未目覩。則言言虛荒。節節破綻。況鄕廳之卽地捉囚。邑倅之伊時摘奸。公證旣具。斷案斯在。雖欲求生於必死。實無其路。依回啓施行。忠州牧殺獄罪人李之白獄事。之白之毆打與否。占德之飮毒眞僞。實爲此獄肯綮。而之白之招。初以乘憤結縳自服。又以發惡顚仆爲說。乘憤之時。豈無拳摳足踢之擧。發惡之際。寧有袖手傍觀之理乎。況占德飮毒之說。出於之白之初招。而及至證援皆左。旋以誣罔納供。旣無飮毒之事。則三日內致命。其將諉於何處乎。膂齊旣係要害。看證又甚明的。償命一款。更無可疑。之白當依式會推。而觀此獄案。不無一一違端。屍親之招。檢官之狀。皆以結縳時。足踢脊背爲緊案。至於摳打一事。初云一打膝下。更云恣意摳打。旣無明的之言。又非執證之事。而屍帳中脊背傷處。不曰被踢。而以被打懸錄。揆以獄體。極爲疏漏。雖以各人之招言之。三立初招曰。往隣家升屋。急來解縳云。而再招。則在傍目擊云云。初招曰。負置其妻於之白家。之白曳出云。而再招則曰。其妻往之白家發明。因病重負來云云。何其一人之言。前後不同。且三立則曰。十八日被打云。而干連日隱禮則曰。十七日來到恐喝云云。又何日子之若是相左。殺獄何等審愼。而文案極爲疏忽。此雖無關於成獄一節。亦不宜仍而置之。自本曹拈出文案中疑端。行會該道。待其修來。更爲稟處。同州殺獄罪人崔水千獄事。水千之於多每。乃是五寸親。渠雖常漢。亦具彝性。因一微細之事。至於殺死之境。揆以常理。似不近理。而檢狀傷㾗。極其狼藉。皮磨而血廕。肉坼而骨露。雖非要害卽死之處。皆是分明被打之跡。而水千招中。以手暫推之說。亦不能全諱本事。又以其夫所打樣。隱然有移罪之計。而箒柄石塊。傷㾗各異。副推諉之罪。無以自逃。踞其股而亂毆。旣有隣女之證。聞其病而邀醫。又出渠妻之言。則渠雖欲發明。其可得乎。然卿曹回啓中。以實因之不明。詞證之不備。爲一分從輕之端。卿等所見。儘有所據。況致命之祟。不無申暍之慮。初檢所謂被打而氣塞。氣塞而致死云者。亦有所據。由前由後。合有參恕之擧。加刑一次。減死定配。同州殺獄罪人李必乭獄事。雖以渠發明之招言之。雖無犯手之跡。的有打頭之罪。顚仆溝畻。竟致隕命。則必乭之償命。烏可已也。但法無可恕而情有可原。夫村童偸竊。雖云常習。囿人愛惜。亦是例事。目見二三群兒之納履官田。則必乭之乘憤一打。固無足怪。且同時偸苽。春三巴乭與千根。而千根則被拳。兩兒則幸免。蒼黃避走之際。雖不暇及他。而若見千根之大段被打。則各歸其家。必以所見詳傳。豈但曰某兒被打而已乎。苟使必乭。必欲甘心。則壯拳猛打。容何不可。而故作追逐之擧哉。其日之夕。往責老味者。可見其意之不傳在於千根也。由前由後。元無必殺之心。付之惟輕。不害爲曠蕩之政。而無病之兒。忽地致死。則由我之律。亦所難免。特爲減死定配。西原縣殺獄罪人徐論金獄事。按大明律。過失殺傷人。準鬪殺傷罪。收贖給其家。此獄以此律論。果不至於失刑乎。大抵傷處則極其狼藉。致命則在於卽日。則無論有心無心。由戲與醉。均之爲論金之殺人也。論金生出獄門。何以慰孝同之冤。依回啓使之如前同推。固是不可已之擧。而但念論金伊日之下手。決非用意故犯也。以初覆檢招觀之。節節承款。初無一言半辭之牢諱。此可見醒後本心。且渠於孝同。年則同庚。居則同閈。而又是九寸叔姪之間。常時亦無怨惡之事。則揆以常情。寧有必欲殺之心。以此以彼。屬之過失。似合疑輕之道。然如渠賤微之徒。難辦贖金。分付道臣。使之酌配。懷德縣殺獄罪人李福來。渠之所犯。極其凶獰。國有三尺。焉逭當律。第其獄案。疏漏莫甚。面部傷處。但曰浮高色黑黯。而若服若鼻之痕損。元不擧論。則雖以堅硬或柔軟等語言之。面部亦不詳錄於初檢屍帳。此雖不關於福來之生死。其在重獄體之義。不可仍以置之。道臣推考。使卽更爲修啓後稟處。而鎭川縣殺獄罪人金戊得獄事。腎囊傷處。旣如是明白。則成獄償命。毫無可疑矣。一人致死。元無二人竝命之理。弟兄之中。當分首從。而其最初赴鬧者戊得也。最初下手者戊得也。屍親之招。干證之供。皆以戊得爲言。則此獄元犯。非戊得而何。甲伊則竝力摳打。果如屍親之招。則隨兄助勢。不是異事。前後納招。頗有爲兄擔當底意。雖有些少干犯之跡。別無可罪之端。特爲放送。戊得若無躬犯之事。則何故以不過代殺等語。言及於後乭後乎。此可見心實憂劫。而强作此大談也。成獄之後。始曰本有淋疾。或曰小便不通。以爲疑亂獄情之計者。情狀尤極巧惡。依回啓施行。牙山縣殺獄罪人朴三微獄事。無論手打與足踼。腎囊傷痕。卽是要害必死之處。則三徵之爲此獄元犯。斷然無疑。其所爲說。不過曰全方爲之暗踢也。金弼仁之參看也。黃明才之手衝也。指東拖西。眩亂爲事。及其面質之時。眞贓斷案。綻露無餘。侤音之說。便爲落空。亂打之狀。旣有明證。無一分可生之端。有十目難掩之跡。到今無容更議。依回啓施行。結城縣殺獄罪人盧[魯:I-PERSON]永乭獄事。此獄肯綮。專在於故壓與被壓。而初檢實因。則以被壓懸錄。覆檢實因。則以壓塞懸錄。被壓壓死之間。別無明白指證。以是疑晦之端。而雖以傷處言之。初檢則左邊有皮脫四處。而覆檢則但言三處。初檢則有髮際流汴。而覆檢則不少槪見。傷處之如是相左。尤極疏漏也。大抵償命至重。當論有情無情而已。假令一乭之死。眞出於邂逅致壓。永乭旣以乘醉入房之說。無辭自服。則固難免由我之律矣。所謂干證。只是十歲無知之兒。則其有情無情。初不分明者乎。且呱呱襁褓之兒。爲人所殺。則無論知與不知。其殘忍疑訝。孰甚於是乎。況爲其父母者。哀痛憤怨之心。尤當如何。聞報歸家。旣見正犯之縳致。則卽地摳打或告官可也。乃反作頭詰責。了無驚遑之色。何其太雍容也。卽此一事。決是常情之外也。永乭雖與道昌。素無恩怨。至如德生。則酒肆顏情。不薄而厚。至被同里之指點。則其往來之頻數。情義之慇懃。可以推知。平日潛奸之跡姑舍是。賣酒村女。愛錢如金。則無價酌勸。至於七盃之多。此豈施之於尋常知面人之事乎。及其覆檢之時。七變爲五。酒杯多少。顯有隱諱之意。此事雖不關於獄情。而節節生疑。終難臆決。推官傳生之議。必有意見。而道臣跋語。亦不明的。更令該道伯。拈出違端。指一啓聞後稟處也。泰安郡殺獄罪人崔允起[己:I-PERSON]獄事。實因明白。詞證俱備。反覆考閱。實無原恕之端矣。大凡殺獄元犯。當從屍親之言而決之。水京以同船之誼。目見那貴之被殺於他鄕之人。則慘惻憤痛之情。有非泛泛行路之比。手勢所及。雖不敢挺身往救。而其人之誰某。必有目擊而必察者矣。不然則五十船漢。有何愛憎厚薄於其間。而前後納招。必拈出名不知允已。斷斷不已乎。卽地一節。渠雖喙長三尺。焉敢發明。獄老生奸。求說不得。則暗囑三得。粧出病殘之山乭。敢生推諉之心。顯售延拖之計。及其對供之日。言言粧撰。節節綻露。末又以被觸於同格人樣。渾淪說去。漫漶爲辭。論其情狀。尤極凶頑。依回啓施行。除尋常更加嚴刑。期於得情。公山縣殺獄罪人朴卜男金奉尙獄事。泡嫗魚商。俱作明證。烹水雞羹。亦爲斷案。而論其正犯。則實係先不手後下手之異。問其原隻。則又有一加足三加足之殊。奉尙之非正犯。卜男之爲原隻。不是難辨事。而然其干連諸招。多有可疑之端。日千則以爲。次奉死於介不家。而介不則以爲。次奉死後。舁入渠家。徐萬世則以爲。擔歸不數日。竟至致命云。前後諸招。彼此相殊。若以日千之說爲信。則萬世則日千之姻親。而與其說不同。若以介不之言爲證。則丁金卽介不之讎仇。而與其言相類。執此一款。果有䵝䵢之歎。其在審恤之義。豈無詳査之擧。更令道臣。除尋常另加按覈後稟處。同縣殺獄罪人貴丹等獄事。道臣跋辭中。撞破其器皿之屬。割斷其手織之紬。推其心術。想其光景。被打之重。射毒之酷。不問可知云者乎。可謂覷得奸狀。則持糞納口之說。旣發於貴丹之招。擧推打膝之狀。難掩旕萬之口。至若口詛云云。欲巧反拙。適自歸於誣人之科。則論其情犯。節節可痛。依回啓施行。連山縣殺獄罪人徐惡只獄事。詞證分明。實因具備。別無更問之事。而三次究覈。一味粧撰。護送之說。轉爲躡往。綿絲之帶。變作熟麻。若不鬪閧。則初何以護送爲說。旣已結縳。則更何以綿絲爲告也。論其情狀。極爲凶頑。渠雖蠢騃難化之氓。彼是友壻相親之間。則乃以錢兩間事。終成殺死之境。設或有一分可恕之端。在朝家勵頹俗之道。猶不可容貸。況其干犯情節。綻露無餘者乎。依回啓施行。沔川郡殺獄罪人李或辰獄事。興哲之被打致斃。乃在辜限之內。則已無疑端。而尙要之始掩終告。亦出常情之外。則足爲公證矣。大抵被酒不省之際。爭長相閧之習。固是常漢之例套。而至以運租之支機。把作殺人之欛柄者。究其情狀。萬萬凶獰。有不可以醉中無情之事。諉之以邂逅致斃。夢八乭三之招。可作眞贓。布二紬一之賂。自歸理屈。渠雖欲發明。適足爲反拙之科。依回啓施行。而尙要納賂掩匿之狀。不可無罪。使之嚴刑放送事分付